Projekts

**Likumprojekta „Grozījumi likumā „Par valsts noslēpumu””**

**sākotnējās ietekmes novērtējuma ziņojums**

**(anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2012.gada 10.jūlija sēdes (prot. Nr. 39 1.§) 2.punktā paredzētais uzdevums.  Ministru kabineta 2012.gada 10.aprīļa sēdes (prot. Nr. 19 39.§) 2.punktā paredzētais uzdevums.  Latvijas Administratīvo pārkāpumu kodeksa Pārejas noteikumu 13.punktā paredzētais regulējums par administratīvo pārkāpumu lietu piekritības maiņu no administratīvajām tiesām uz vispārējās jurisdikcijas tiesām. |
| 2. | Pašreizējā situācija un problēmas | Likuma „Par valsts noslēpumu” (turpmāk – likums) 2. panta pirmā daļa nosaka, ka valsts noslēpums ir tāda militāra, politiska, ekonomiska, zinātniska, tehniska vai cita rakstura informācija, kura iekļauta Ministru kabineta apstiprinātā sarakstā un kuras nozaudēšana vai nelikumīga izpaušana var nodarīt kaitējumu valsts drošībai, ekonomiskajām vai politiskajām interesēm. Savukārt likuma 2.panta trešā daļa nosaka, ka valsts noslēpuma objekts ir informācija (ziņa, ziņu kopums) jebkurā tehniski iespējamā tās fiksēšanas veidā, kura saskaņā ar šo likumu ir atzīta vai var tikt atzīta par valsts noslēpumu, kā arī materiāls objekts, priekšmets, viela vai elektromagnētiskais lauks, kas ietver, uzglabā, uzkrāj vai atspoguļo informāciju, kura likumā noteiktajā kārtībā atzīta par valsts noslēpumu.  Šobrīd Nacionālo bruņoto spēku rīcībā ir materiāltehniskie līdzekļi (turpmāk – MTL), kuru sastāvdaļas saskaņā ar noslēgto pirkuma līgumu ir jāaizsargā atbilstoši tam, kā tiek aizsargāts valsts noslēpuma objekts. Tāpat arī pastāv iespējas, ka tādi MTL, kas jāaizsargā kā valsts noslēpuma objekti, varētu būt arī citu valsts pārvaldes institūciju rīcībā, kuru kompetencē ir izlūkošanas, pretizlūkošanas vai policejisku funkciju nodrošināšana. Katram MTL veidam to ražotājs ir paredzējis noteiktu lietošanas kārtību un uzglabāšanas prasības. Vienlaicīgi katrs MTL veids ir paredzēts kādu konkrētu funkciju veikšanai. MTL uzskaite noliktavā nodrošina kontroli pār MTL saglabāšanu un izlietošanu paredzētajiem mērķiem, precīzi atspoguļojot MTL kustību – saņemšanu un izsniegšanu. MTL saglabāšanas nodrošināšana ir fiziskās drošības pasākumu kopums, kurus institūcija realizē, ierīkojot piemērotas aizsardzības metodes, piemēram, signalizāciju, un uzstādot ugunsdrošības ierīces, ierīkojot ugunsdrošus skapjus, ierobežojot pieeju objektiem ar caurlaides palīdzību u.tml.  Pamatojoties uz likuma 6.panta trešo daļu, 7.panta otro, ceturto un astoto daļu, 11.panta ceturto daļu un 15.panta otro daļu, ir izdoti Ministru kabineta 2004.gada 6.janvāra noteikumi Nr.21 „Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” (turpmāk – noteikumi Nr.21). Noteikumu Nr.21 1.punktā minēts, ka tie nosaka vienotu valsts noslēpuma, NATO, Eiropas Savienības un ārvalstu institūciju klasificētās informācijas aizsardzības režīmu valsts un pašvaldību institūcijās un sevišķās lietvedības kārtību, speciālo apzīmējumu un kodu lietošanas kārtību, kā arī slepenības režīma uzraudzības un dienesta izmeklēšanas kārtību. Aizsardzības ministrija, veicot pasākumus to MTL saglabāšanai, uzturēšanai lietošanas kārtībā un pareizai izmantošanai, kuriem noteikts valsts noslēpuma objekta statuss, ir saskārusies ar grūtībām, piemērojot noteikumus Nr.21. Nav iespējams realizēt vienādus nosacījumus informācijai, kas ir papīra formātā, un MTL, jo:   1. papīra un elektroniska formāta informācijas reģistrāciju, uzglabāšanu un apriti nodrošina sevišķā lietvedība, turpretī MTL uzglabā noliktavās, kurās pastāv specifiska uzskaites un aprites kārtība. Tādējādi MTL nevar piemērot prasības par seifiem, kuras noteiktas noteikumus Nr.21 28.punktā; 2. prasības telpām, kurās uzglabā informāciju papīra formātā (noteikumu Nr.21 27.punkts), un noliktavām, kurās uzglabā MTL, nevar būt identiskas, jo MTL glabā, ievērojot ražotāja tehniskajā dokumentācijā noteiktās prasības un arī drošības prasības, lai novērstu nesankcionētu piekļuvi MTL; 3. MTL nevar piemērot noteikumu Nr.21 V nodaļā noteikto kārtību par speciālo apzīmējumu lietošanu; 4. MTL nevar piemērot noteikumu Nr.21 37. un 38.punktā noteikto, jo militāras kravas nogādā, pamatojoties uz Stratēģiskas nozīmes preču aprites likumā noteikto kārtību, kā arī Ministru kabineta 2010.gada 9.marta noteikumiem Nr.225 „Militārpersonu un militāro kravu dzelzceļa pārvadājumu noteikumi”; 5. MTL nevar piemērot noteikumu Nr.21 88.punktu, kas regulē valsts noslēpuma objektu, NATO un Eiropas Savienības klasificētās informācijas nosūtīšanu dubultiepakojumā. MTL transportē kā militāras kravas, kuras pavada atbilstoša apsardze (Militārā policija); 6. MTL nevar piemērot noteikumu Nr.21 VII nodaļā noteikto kārtību par valsts noslēpuma objektu, NATO un Eiropas Savienības klasificētās informācijas iznīcināšanu, jo, piemēram, munīcija ir priekšmeti, kas konstruktīvi izgatavoti šāviena izdarīšanai un paredzēti dzīvu vai nedzīvu mērķu iznīcināšanai vai bojāšanai. Tādējādi katram MTL ir atšķirīgs dzīves cikls uzdevumu pildīšanas laikā.   Turklāt militārās vienības noteiktā administratīvā teritorijā var būt izvietotas gan pastāvīgi, gan arī uz laiku, piemēram, ja tās piedalās militārās mācībās vai starptautiskās operācijās. Tādējādi MTL aizsardzības metodes katrā konkrētā iestādē un katrā konkrētā gadījumā būs atšķirīgas.  Likuma 9. panta otrās daļas 1. punktā noteiktais regulējums par personas rīcībspēju šobrīd neatbilst Apvienoto Nāciju Organizācijas 2006. gada 13. decembra Konvencijai par personu ar invaliditāti tiesībām (turpmāk – Konvencija), kas apstiprināta ar likumu „Par Konvenciju par personu ar invaliditāti tiesībām”, un 2010. gada 27. decembra Latvijas Republikas Satversmes tiesas spriedumam lietā Nr. 2010-38-01 „Par Civillikuma 358. panta un 364. panta atbilstību Latvijas Republikas Satversmes 96. pantam”. Tādējādi likumā ar personas rīcībspēju saistītais ierobežojums speciālās atļaujas saņemšanai darbam ar valsts noslēpumu ir jāizsaka precīzi atbilstoši Civillikuma un Civilprocesa likuma regulējumam.  Kopš 2012.gada 1.jūlija normatīvajos aktos ir izdarītas tiesiskā regulējuma izmaiņas par administratīvo pārkāpumu lietu piekritību, un šādas lietas vairs neskata administratīvās tiesas, bet gan vispārējās jurisdikcijas tiesas. Vispārējās jurisdikcijas tiesas administratīvo pārkāpumu lietas skata saskaņā ar Latvijas Administratīvo pārkāpumu kodeksā noteiktajām procesuālajām normām, un tās tiek uzskaitītas kā atsevišķu lietu kategorija. Tādējādi nepieciešams iekļaut grozījumu likuma 12. panta piektajā daļā, kur bez norādītajām lietu kategorijām atsevišķi jāparedz arī administratīvo pārkāpumu lietas. Turklāt Latvijas Administratīvo pārkāpumu kodeksa 289.6 panta trešajā daļā jau šobrīd ir paredzēts daļējs tiesiskais regulējums par valsts noslēpuma objektu iespējamo esamību tiesas procesā, tādēļ atbilstošs regulējums valsts noslēpuma aizsardzībai jāiekļauj arī likumā. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Projekta mērķis ir nodrošināt pilnīgu valsts noslēpuma objektu saglabāšanu un aizsardzību un nepieļaut to nokļūšanu nepiederošu personu rokās. Ja rodas šaubas par to, vai spēkā esošais tiesiskais regulējums attiecībā uz MTL apriti ir pietiekams un vai MTL var nokļūt nepiederošu personu rokās, ievērojot likuma „Par valsts noslēpumu” 7.panta trešajā daļā noteikto, ka Satversmes aizsardzības birojs, Militārās izlūkošanas un drošības dienests un Drošības policija atbilstoši likumā noteiktajai šo iestāžu kompetencei vada, koordinē, kontrolē un veic valsts noslēpuma aizsardzības pasākumus, un ceturtajā daļā noteikto, ka par slepenības režīma ievērošanas un valsts noslēpuma aizsardzības nodrošināšanu valsts institūcijā ir atbildīgs šīs institūcijas vadītājs (savas kompetences ietvaros), institūcijas vadītājs, izvērtējot riskus un sadarbojoties ar attiecīgo drošības iestādi, var noteikt papildu prasības, lai nepieļautu valsts noslēpuma objektu, NATO un Eiropas Savienības, kā arī ārvalstu klasificētās informācijas, kas ir MTL, nelikumīgu izplatīšanu.  Likumprojekta mērķis ir izstrādāt jaunu rīcībspējas tiesisko regulējumu likumā, pamatojoties uz grozījumiem Civillikumā un Civilprocesa likumā, un tā izpildīt Konvencijas prasības attiecībā uz personu rīcības spēju, un izteikt jaunā redakcijā likuma 9. panta otro daļu. Tādējādi speciālo atļauju pieejai valsts noslēpumam varēs izsniegt tikai personai, par kuras rīcībspēju nav šaubu, proti, tiesa rīcībspēju nav ierobežojusi un šaubu gadījumā nav arī lēmusi par pagaidu noregulējumu – pagaidu aizgādnību.  Likumprojekta mērķis ir papildināt likuma 12. panta piekto daļu ar administratīvā pārkāpuma lietu norādi, lai piemērotājiem nerastos šaubas par valsts noslēpuma izmantošanas iespējām administratīvā pārkāpuma lietu izskatīšanā. |
| 5. | Projekta izstrādē iesaistītās institūcijas | Likumprojekts izstrādāts Aizsardzības ministrijā. |
| 6. | Iemesli, kādēļ netika nodrošināta sabiedrības līdzdalība | Projekts skar valsts institūcijas, kas rada, iegūst, uzglabā un izmanto valsts noslēpuma objektus. Projekta izstrādei nepieciešamas specifiskas zināšanas. Citas sabiedrības grupas projekts neietekmē. |
| 7. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Grozījumi jāizdara Ministru kabineta 2004.gada 26.oktobra noteikumos Nr. 887 „Valsts noslēpuma objektu saraksts”, jo objektu sarakstā nav iekļauti MTL.  Atbildīgā institūcija par attiecīgo grozījumu izstrādi būs Aizsardzības ministrija, kas divu mēnešu laikā pēc likuma spēkā stāšanās tiesību aktu projektu izstrādās un virzīs apstiprināšanai. |
| 2. | Cita informācija | Nav. |

Anotācijas II, III, V un VI sadaļa – nav attiecināms.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts institūcijas, kas rada, iegūst, uzglabā un izmanto valsts noslēpuma objektus. |
| 2. | Projekta izpildes ietekme uz pārvaldes funkcijām | Projekta izpilde notiks esošo pārvaldes funkciju ietvaros. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

Aizsardzības ministrs A.Pabriks

Vīza: Aizsardzības ministrijas valsts sekretārs J.Sārts

26.11.2013.

1333

Elvīra Šmukste

elvira.smukste@mod.gov.lv

tel:.67335298 fakss:67212307